Għall-faraġ ta' Sijon Isimgħuni, intom li tiġru wara l-ġustizzja; intom li tfittxu lill-Mulej. Ħarsu lejn il-blata mnejn inqtajtu , lejn il-barriera mnejn itteħidtu. Ħarsu lejn Abraham missierkom, u lejn Sarah li wilditkom. Meta kien waħdu jien sejjaħtlu, u beriktu u kattartu bis-sħiħ. Għax il-Mulej iħenn għal Sijon; iħenn għall-ħrieb kollha tagħha. Jagħmel Għeden mid-deżert u ġnien tal-Mulej mix-xagħri tagħha. Fiha jinsabu ferħ u hena, tifħir u għana bid-daqq. "Isma' minni, poplu tiegħi, u int, ġensi, agħtini widen. Għax tagħlim joħroġ mingħandi; u s-sewwa tiegħi jkun dawl għall-popli. Qorbot il-ġustizzja tiegħi; ħarġet is-salvazzjoni tiegħi. Driegħi jagħmel ħaqq mill-popli; fija jittamaw il-gżejjer, u 'l driegħi jistennew. Erfgħu għajnejkom lejn is-smewwiet, u ħarsu lejn l-art hawn taħt. Is-smewwiet jgħibu bħad-duħħan, l-art bħal-libsa titherra; u jmut bħan-nemus min jgħammar fiha. Imma s-salvazzjoni tiegħi tibqa' għal dejjem , u l-ġustizzja tiegħi ma tonqos qatt. Isimgħuni, intom li tagħrfu l-ġustizzja; poplu li għandek il-liġi tiegħi f'qalbek. La tibżgħux mit-tagħjir tan-nies; u minn tkasbirhom la tiregħxux. Għax bħal biċċa drapp tikolhom il-kamla, u bħas-suf jikolhom il-wirdien. Il-ġustizzja tiegħi tibqa' għal dejjem; u s-salvazzjoni tiegħi minn nisel għal nisel. Stenbaħ, stenbaħ, xidd il-qawwa, driegħ il-Mulej! Stenbaħ bħal fi żmien il-qedem, fiż-żminijiet li ilhom li għaddew. Mhux int kont li għamilt bċejjeċ lil Raħab, li niffidt lid-Dragun ? Mhux int li nixxift il-baħar, l-ilma tal-abbissi l-kbar ? Mhux int li għamilt triq fl-ibħra, biex jgħaddu l-mifdija? Lura jerġgħu l-mifdija tal-Mulej, u jidħlu f'Sijon b'għajjat ta' ferħ. Iroxx fuqhom hena għal dejjem; hena u ferħ jiksbu, u jgħibu n-niket u t-tnehid! Jiena, jien hu li nfarraġkom! Min int biex tibża' minn bniedem li jmut? Minn bin Adam li bħal ħaxix jitqies? Int insejt il-Mulej il-ħallieq tiegħek, li firex is-smewwiet, u sejjes l-art. Il-jum kollu kont imbeżża' mill-qilla tal-oppressur. Kien ifittex li jeqirdek, imma issa fejn hi l-qilla tiegħu? Il-milwi taħtha dalwaqt jinħeles, ma jmutx u ma jwaddbuhx fil-ħofra, u lanqas ma jonqsu l-ħobż. Jiena hu l-Mulej Alla tiegħek, dak li jqanqal il-baħar, u jgargru l-imwieġ tiegħu, Jaħweh tal-eżerċti jismu. Jien qegħedt kliemi fuq fommok, u b'dell idi għattejtek, biex frixt is-smewwiet, u sejjist l-art, u għedt lil Sijon: "Inti l-poplu tiegħi." Stenbaħ! Stenbaħ! Qum Ġerusalemm! Int li xrobt il-kus ta' għadbu minn id il-Mulej, xrobt it-tazza tal-mejt sal-qiegħ. Ma kellha l-ħadd li jmexxiha, minn fost l-ulied li wildet. Ma kien hemm ħadd li joħdilha idha, minn fost uliedha li rabbiet. Żewġ ħsarat laħquk, min se jħenn għalik? ħerba u qerda; ġuħ u xabla. Min sa jfarrġek? Uliedek mitruħa mitluqa ma' kull kantuniera, bħal għażżiela maqbuda f'xibka. Mimlija bil-qilla tal-Mulej, bit-tehdid ta' Alla tiegħek. Għalhekk isma' din, imsejkna, sakrana, imma mhux bl-inbid. Dan jgħid sidek il-Mulej, Alla tiegħek li jaqbeż għall-poplu tiegħu: "Arani, jien neħodlok minn idek il-kus tal-mejt; it-tazza ta' għadbi ma tixrobhiex aktar. U nqegħedha f'idejn dawk li ħaqruk, dawk li qalulek: 'Tgħawweġ ħa ngħaddu minn fuqek.' U int dahrek għamiltu bħal qiegħa tal-art, u bħal triq biex jgħaddu minnha n-nies.